KOVILJKA MIHAILOVIĆ,
pomoćnik ministra finansija

VODIČ KROZ PORESKO PRAVO  
CRNE GORE
Podgorica, april 2006. godine
· Uvodne napomene
Crna Gora je sa reformom poreskog sistema, kao i ukupnog finansijskog sistema otpočela 2001. godine. Osnovni ciljevi poreske reforme usmjereni su, prije svega, na to da se: stimuliše domaća proizvodnja i investicije; Crna Gora učini atraktivnom stranim investitorima; roba proizvedena u Crnoj Gori učini konkurentnijom na stranom tržištu; poreski sistem uskladi sa direktivama Evropske unije i medjunarodnim standardima; poreski sistem učini jednostavnijim, efikasnijim i lakšim za primjenu kao i da se generišu prihodi neophodni za podršku budžetskim potrebama. Poreska reforma se zasniva na principima jednostavnosti, pravičnosti, neutralnosti, efikasnosti, stabilnosti, primjenljivosti.
Ključni segment poreske reforme čini: uvodjenje poreza na dodatu vrijednost (koji je u primjeni od 1. aprila 2003. godine), koji je zamijenio raniji porez na promet u maloprodaji, kao i primjena principa samooporezivanja prema kojem poreski obveznik sam obračunava poresku obavezu, a poreski organ kontroliše taj postupak. Pored navedenog, izvršena je transformacija poreske službe i dio ovlašćenja koji se odnosi na naplatu lokalnih prihoda, prenesen je u nadležnost lokalne samouprave.
STRUKTURA PORESKOG SISTEMA 

Poreski sistem u Crnoj Gori čine sledeći porezi:
1. Carine i druge dažbine,

2. Akcize,
3. Porez na dodatu vrijednost,

4. Porez na dobit pravnih lica,

5. Porez na dohodak fizickih lica,

6. Porez na nepokretnosti,

7. Porez na promet nepokretnosti,

8. Porez na premije osiguranja,
9. Porez na upotrebu putničkih motornih vozila, plovnih objekata, vazduhoplova i letilica,
10. Doprinosi za obavezno socijalno osiguranje (penzijsko-invalidsko, zdravstveno i osiguranje od nezaposlenosti),
11. Porez na promet upotrebljavanih motornih vozila, plovnih objekata, vazduhoplova i letilica,
12. Republičke takse (administrativne, sudske, registracione),

13. Naknade za korišćenje prirodnih dobara od opšteg interesa (za šume, vode, rudno bogatstvo, puteve, morsko dobro, priređivanje igara na sreću), i
14. Lokalni prihodi (porezi, naknade i takse).

U narednoj tabeli, daje se uporedni pregled strukture ostvarenih prihoda po pojedinim poreskim oblicima, kao i struktura njihove pripadnosti (republički i opštinski ), za 2003. i 2004. godinu.                                    
                                                             (u %)
	Poreski oblik
	Ostvareno

za 2003. god.
	Ostvareno

za 2004.god.

	1
	2
	3

	I Republički prihodi
	94,3
	93,5

	   1. Porez na dodatu vrijednost
	24,9
	26,1

	   2. Akcize
	11,3
	11,4

	   3. Carine
	5,1
	5,5

	   4. Porez na dobit
	2,5
	2,9

	   5. Porez na dohodak fizičkih lica
	16,0
	13,5

	6. Porez na upotreb.putn.motor.vozila,

plovn.objekte,vazduhopl. i letilice
	-
	0,2

	   7. Porez na promet nepokretnosti
	1,1
	0,7

	   8. Doprinosi za obavezno socijalno

       osiguranje
	31,2
	31,0

	   8.1 Penzijsko invalidsko osiguranje
	19,0
	18,3

	   8.2 Zdravstveno osiguranje
	11,5
	12,0

	   8.3 Osiguranje od nezaposlenosti
	0,7
	0,6

	   9. Takse
	1,0
	1,1

	  10. Nakn. za korišć.prirod.i drugih dobara
	1,1
	1,1

	II Lokalni prihodi
	5,7
	6,5

	              UKUPNO (I + II)
	100,0
	100,0


Izvor: Ministarstvo finansija

OSNOVNE KARAKTERISTIKE POJEDINIH PORESKIH OBLIKA 
1. CARINE I DRUGE CARINSKE DAŽBINE

Carinski sistem uređen je Carinskim zakonom ("Službeni list RCG", br. 07/02, 38/02, 72/02, 21/03, 31/03  i 29/05), Zakonom o Carinskoj tarifi ("Službeni list RCG", br. 75/05) i Zakonom o carinskoj službi ("Službeni list RCG", br.71/02 i 29/05), kao i propisima donesenim na osnovu tih zakona. 
Carinskim zakonom uređen je carinski postupak, prava i obaveze lica koja učestvuju u carinskom postupku i prava, obaveze i ovlašćenja organa nadležnog za carinjenje robe.
Zakonom o carinskoj tarifi  uređena je nomenklatura roba i visina carinskih stopa. Zakon obuhvata 10.229 tarifnih stavova i u odnosu na ranije rešenje broj tarifnih stavova je povećan za 1.675, odnosno  19,58%. Prosječna nominalna stopa carinske zaštite iznosi 6,17%.

Carina se obračunava i naplaćuje po procentualnoj stopi u odnosu na vrijednost robe ("ad valorem") i kreću se u rasponu od 0% do 30%, odnosno u određenom iznosu po jedinici mjere za masu robe (specifična carina), prilikom uvoza određenih poljoprivrednih proizvoda. Na robe koje se izvoze ne postoji obaveza obračunavanja carine.

Zakonom o carinskoj službi  uređen je djelokrug rada carinskog organa (Uprave carina), kao i prava, obaveze i odgovornosti carinskih službenika.
2. AKCIZE 
Obaveza plaćanja akcize uredjena je Zakonom o akcizama ("Sl.list RCG", br. 65/01 i 76/05), koji je donesen krajem 2001. godine, a u primjeni je od 1. aprila 2002. godine, i propisima donesenim na osnovu tog zakona. Izmjene navedenog zakona izvršene su krajem 2005. godine, i uglavnom se odnose na način obračunavanja i plaćanja akcize na cigarete.
Akciza se plaća na: alkohol i alkoholna pića, duvanske proizvode, i mineralna ulja, njihove derivate i supstitute.
Akciza na alkohol i alkoholna pića plaća se u sledecim iznosima:        
 -  1,90 Eura po zapreminskom sadržaju alkohola na hektolitar piva;
 - »0« (nula) Eura po hektolitru stonog vina;

 - 35 Eura po hektolitru pjenušavog vina;

 - 40 Eura po hektolitru ostalih fermentisanih pića

 - 70 Eura po hektolitru srednjih alkoholnih pića;

 - 550 Eura po hektolitru čistog alkohola.

Akciza na mineralna ulja, njihove derivate i supstitute, plaća se u sledećim iznosima, i to za:
Benzin i ostala laka ulja :
- 0,120 Eura po kilogramu avio benzina (tarifna oznaka CN 2710.00 11 10);

- 0,364 Eura po litru motornog bezolovnog benzina (tarifna oznaka CN 2710.00 11 20);

- 0,120 Eura po kilogramu goriva za mlazne motore benzinskog tipa (tarifna oznaka CN 2710.00 11 30),

- 0,364 Eura po litru ostalih motornih benzina (tarifna oznaka CN 2710.00 11 90);
Kerozin:
-0,120 Eura po kilogramu petroleja (kerozina) za motore (tarifna oznaka CN 2710.00 21 10);

- 0,120 Eura po kilogramu goriva za mlazne motore petrolejskog (kerozinskog) tipa (tarifna oznaka CN 2710.00 21 20);

- 0,120 Eura po kilogramu ostalih kerozina (tarifna oznaka CN 2710.00 21 90);

- 0,069 Eura po kilogramu goriva za mlazne motore petrolejskog tipa (tarifna oznaka CN 2710.00 21 20) koje se upotrebljava kao gorivo za grijanje;

Gasna ulja:
- 0,270 Eura po litru dizel goriva (tarifna oznaka CN 2710.00 31 00);

- 0,120 Eura po litru dizel goriva (tarifna oznaka CN 2710.00 31 00) koje se upotrebljava kao gorivo za grijanje;

- 0,270 Eura po litru brodskog i ostalog goriva ( tarifna oznaka CN 2710.00 32 00), i 

- 0,120 Eura po litru ostalih ulja (tarifna oznaka CN 2710.00 39 00);

Loživa ulja:

- 0,023 Eura po kilogramu niskosumpornog ulja za metalurgiju (tarifna  oznaka CN   2710. 00 41 00);

- 0,023 Eura po kilogramu ostalih loživih ulja (tarifna oznaka CN 2710. 00 49 00);

Naftne gasove i ostale gasovite ugljovodonike:

- 0,069 Eura po kilogramu mješavine propana i butana (tarifna oznaka CN 2711.19 00 10) i

 -0,069  Eura po kilogramu ostalih naftnih gasova (tarifna oznaka CN 2711.19 00 90).
Akciza za cigarete se sastoji iz specifične i proporcionalne akcize. Specifična akciza za sve cigarete iznosi 1,00 €/kg(0,02 €/paklici). Proporcionalna akciza iznosi 26% od maloprodajne cijene cigareta u koju su uključene akciza i PDV.

Maloprodajnu cijenu cigareta odredjuje sam proizvodjač, odnosno uvoznik i iste objavljuje u "Službenom listu RCG“.

Akciza na ostale duvanske proizvode plaća se po kilogramu tih proizvoda, i iznosi:
  - za cigare i cigarilose – 10,00 Eura,
   - za fino rezani duvan (cigarete za savijanje) – 20,00 Eura ,

   - drugi duvan za pušenje – 15,00 Eura.
Obveznik plaćanja akcize je proizvodjač, odnosno uvoznik akciznih proizvoda, odnosno lice na koje se, u skladu sa Zakonom, može prenijeti akcizna obaveza (imalac akcizne dozvole, oslobođeni korisnik akcize).
Akcizna obaveza nastaje kada su akcizni proizvodi proizvedeni u Crnoj Gori, ili uvezeni na carinsko područje Crne Gore.

Obaveza plaćanja akcize kod uvoza akciznih proizvoda, nastaje u momentu plaćanja carine, osim u slučajevima kada je omogućeno odloženo plaćanje akcize (smještaj u carinsko skladište ili u pogon oslobodjenog korisnika akciznih proizvoda). 
Akcizna obaveza za cigarete nastaje danom preuzimanja kontrolnih akciznih markica, koje izdaje Poreska uprava.
Obveznik akcize u zemlji, sam obračunava akcizu. Akciza se obračunava mjesečno i obračun se podnosi na poreskoj prijavi i dostavlja poreskom organu do 15 – og u mjesecu za prethodni mjesec, u kom roku se i plaća.
Izuzetno, akciza za cigarete se plaća do 60 – tog dana od dana preuzimanja kontrolnih akciznih markica.

Obilježavanje akciznih proizvoda - Proizvođač, odnosno uvoznik dužan je da prije stavljanja u upotrebu odnosno u slobodan promet duvanske proizvode i alkoholna pića, osim piva, obilježi kontrolnom akciznom markicom.
Duvanski proizvodi i alkoholna pića, koji se izvoze, a za koje ino dobavljač nije dostavio akcizne markice, obilježavaju se posebnom izvoznom markicom.

Duvanski proizvodi i flaširana alkoholna pića koji se prodaju u slobodnim carinskim prodavnicama moraju biti obilježeni posebnom markicom.

Obaveza obilježavanja duvanskih proizvoda i alkoholnih pića kontolnim akciznim markicama detaljno je uredjena Uredbom o obilježavanju duvanskih proizvoda i alkoholnih pica kontrolnim akciznim markicama ("Sl.list RCG", br. 82/05).

3. POREZ NA DODATU VRIJEDNOST (PDV)
Obaveza plaćanja poreza na dodatu vrijednost ("Službeni list RCG", br. 65/01, 38/02, 72/02, 21/03 i 76/05),uređena je Zakonom o porezu na dodatu vrijednost  koji je donesen krajem 2001. godine, a u primjeni je od 1. aprila 2003. godine, kao i propisima donesenim na osnovu tog zakona. Zakon se zasniva na smjernicama iz Šeste Direktive Evropske unije. Oporezivanje prometa proizvoda i usluga vrši se prema mjestu potrošnje, primjenom principa odredišta, odnosno destinacije. Izvoz proizvoda je oslobodjen plaćanja PDV (primjenjuje se nulta stopa), a uvoz proizvoda je oporezovan i ima isti tretman kao domaći proizvodi na domaćem tržištu.

Poreska obaveza se utvrdjuje prema fakturnom metodu, odnosno metodu odbitka "poreza na porez". Poreski obveznik sam utvrdjuje poresku obavezu na način što svoju poresku obavezu, na ime obavljenog prometa proizvoda i usluga umanjuje za iznos obračunatog, odnosno plaćenog PDV-a pri nabavci proizvoda i usluga ili pri uvozu proizvoda.

Predmet oporezivanja - Porez na dodatu vrijednost se obračunava i plaća na: isporuke proizvoda i usluga koje poreski obveznik u okviru obavljanja svoje djelatnosti vrši uz naknadu i na uvoz proizvoda.
Predmet oporezivanja su i novoizgradjene nepokretnosti (zemljište nije predmet oporezivanja).

Poreske stope( - Zakonom su propisane dvije pozitivne poreske stope: standardna stopa od 17% i snižena stopa od 7%.
Nulta stopa predvidjena je za izvozne transakcije i za isporuke ljekova, medicinskih sredstava koji se finansiraju iz sredstava Republičkog fonda za zdravstveno osiguranje.

Po sniženoj stopi od 7% oporezuju se:
1)  osnovni proizvodi za ljudsku ishranu (mlijeko, hljeb, mast, ulje i šećer);

2) ljekovi, uključujući i ljekove za upotrebu u veterini, osim ljekova koji se izdaju na teret Republičkog fonda za zdravstveno osiguranje; 

3) ortotička i protetička sredstava, kao i medicinska sredstva koja se hirurški ugrađuju u organizam, osim medicinskih sredstava koja se izdaju na teret Republičkog fonda za zdravstveno osiguranje; 

 4) udžbenici i nastavna sredstva;

 5) knjige, monografske i serijske publikacije;

 6) usluge smještaja u hotelima, motelima, aparthotelima, turističkim naseljima,  pansionima, kampovima i vilama;
 7) voda za piće, osim flaširane;
 8) dnevna i periodična štampa, osim štampe koja u cjelini ili većim dijelom uključuje reklamne sadržaje;

 9)  usluge  javnog prevoza putnika i njihovog ličnog prtljaga;
 10) usluge javne higijene;

 11) pogrebne usluge i proizvodi povezani sa tim uslugama;

 12) autorska prava i usluge iz oblasti obrazovanja, književnosti i umjetnosti;

 13) autorska prava iz oblasti nauke i umjetničkih predmeta, zbirki i antikviteta;
 14) usluge koje se naplaćuju putem ulaznica za bioskopske i pozorišne predstave,   koncerte i slične kulturne i sportske priredbe, osim onih za koje je propisano oslobođenje od plaćanja PDV;

 15) usluge upotrebe sportskih objekata u neprofitne svrhe;
 16) stočna hrana, đubriva, sredstva za zaštitu bilja, sjemena za reprodukciju, sadni  materijal i priplodna stoka.
Poreska oslobodjenja - Zakonom je predvidjeno više vrsta oslobodjenja, i to za: usluge od javnog interesa (javne poštanske usluge, zdravstvene, usluge iz oblasti socijalne zaštite, usluge predškolskog vaspitanja, sportske, vjerske  i druge javne usluge); uvoz prozivoda (proizvodi koji se unose u Crnu Goru u okviru tranzitnog carinskog postupka, usluge u vezi sa uvozom proizvoda i dr.); privremeni uvoz proizvoda (proizvodi koje se privremeno uvoze pod uslovom da su oslobođeni od plaćanja carine, prema carinskim propisima), i posebna oslobodjenja (uvoz proizvoda koji se podnose na uvid carinskom organu; proizvodi koji se unose u slobodnu carinsku zonu odnosno u slobodno carinsko skladište, i proizvodi kod kojih je započeo postupak carinskog skladištenja ili postupak uvoza radi izvoza po sistemu odlaganja).

Poreski period  je kalendarski mjesec. Poreski obveznik je dužan da poresku obavezu iskaže u mjesečnoj prijavi za plaćanje PDV-a. Prijava za plaćanje podnosi se do 15. u mjesecu za prethodni mjesec kada se i plaća poreska obaveza. PDV kod uvoza plaća se istovremeno kad se plaća i carina (PDV čini dio carinskog duga).
Povraćaj "viška" PDV-a - Poreskom obvezniku "višak" PDV-a se vraća, i to: za domaće transakcije u roku od 60 dana od dana  podnošenja prijave za obračun PDV (do 1.januara taj rok je  bio 90 dana), pretežnom izvozniku i poreskom obvezniku koji u više od tri uzastopna obračuna PDV iskaže višak ulaznog PDV, u roku od 30 dana od dana podnošenja prijave za obračun PDV (ranije 60 dana).
Posebni postupci oporezivanja - Posebni postupci oporezivanja predvidjeni su za male preduzetnike, poljoprivrednike, putničke agencije i posrednike u prodaji upotrebljavanih proizvoda, umjetničkih predmeta, kolekcija i antikviteta. Mali preduzetnici, čiji je oporezivi obrt za poslednjih 12 mjeseci manji od 18.000,00 € nijesu po Zakonu dužni da se registruju za plaćanje PDV. Ukoliko se sami prijave za registraciju dužni su da ostanu u sistemu tri godine. Poljoprivrednici (koji nijesu obveznici PDV) imaju pravo na paušalnu naknadu u visini od 5% prodajne cijene svojih prozivoda (za ovaj iznos priznaje se poreski kredit poreskom obvezniku koji je izvršio nabavku poljoprivrednih proizvoda).

4. OPOREZIVANJE  DOBITI PRAVNIH LICA
Obaveza plaćanja poreza na dobit uvedena je Zakonom o porezu na dobit pravnih lica (Sl. list RCG, br. 65/01, 80/04), koji je donesen krajem 2001. godine i u primjeni je od 1. januara 2002. godine, kao i propisima donesenim na osnovu tog zakona. Izmjene navedenog zakona su izvršene u 2004. godini i odnose se na poreske stope i poreske povlastice.
Obveznik poreza na dobit - Obveznik poreza na dobit je rezidentno, odnosno nerezidentno pravno lice koje obavlja djelatnost radi sticanja dobiti. Poreski obveznik je i komanditno društvo. Rezidentno pravno lice je lice koje je osnovano u RCG ili koje ima sjedište stvarne uprave i kontrole na teritoriji Crne Gore. Nerezidentno pravno lice je lice koje nije osnovano u RCG i nema sjedište stvarne uprave i kontrole u Crnoj Gori.
Predmet oporezivanja - Predmet oporezivanja rezidenta je dobit koju rezident ostvari u Crnoj Gori i izvan Crne Gore. Predmet oporezivanja nerezidenta je dobit koju nerezident ostvari u Crnoj Gori. Predmet oporezivanja stalne poslovne jedinice nerezidenta je dobit koju ostvari ta poslovna jedinica. Stalnom poslovnom jedinicom smatra se stalno mjesto poslovanja preko kojeg pravno lice u potpunosti ili djelimično vodi svoje poslovanje i koje je organizovano u jednom od sljedećih oblika: mjesto uprave, filijala, kancelarija, fabrika, radionica, rudnik, nalazište nafte ili gasa, kamenolom ili bilo koje drugo mjesto gdje se vrši eksploatacija prirodnog bogatstva. Gradilište ili montažni objekat konstituiše stalnu poslovnu jedinicu jedino ako traje duže od šest mjeseci. 
Izvori dobiti su prihodi ostvareni od: prodaje dobara proizvedenih u Crnoj Gori;  pružanja usluga u Crnoj Gori; kamate ostvarene od rezidentnog poreskog obveznika i stalne poslovne jedinice nerezidenta; dividende isplaćene od strane rezidenta; korišćenja imovinskih prava u Crnoj Gori; eksploatacije prirodnog bogatstva;nepokretna i pokretna imovina  koja se nalazi u Crnoj Gori; prodaje nepokretne i pokretne imovine ukoliko se njen prodavac nalazi u Crnoj Gori; osiguranja i reosiguranja od rizika ostvarenih u Crnoj Gori; drugi prihodi nastali po osnovu obavljanja djelatnosti u Crnoj Gori.
Porez na dobit ne plaćaju: Centralna banka Crne Gore, javni fondovi i javne ustanove čiji je osnivač Crna Gora ili jedinica lokalne samouprave, osim za dobit koju ostvaruju prodajom proizvoda i usluga na tržištu. 
Poreska osnovica i poreska stopa( - Osnovicu poreza na dobit predstavlja oporeziva dobit poreskog obveznika. Stopa poreza na dobit je proporcionalna i iznosi 9% od poreske osnovice.
Obveznik poreza na dobit dužan je da obračuna i uplati porez po odbitku na: dividende i udjele u dobiti u pravnom licu, autorske naknade, kamate, kapitalne dobitke i naknade po osnovu zakupnine nepokretnosti koje se isplaćuju nerezidentnom pravnom licu. Stopa poreza za navedene prihode iznosi 15%, osim za kamate za koje stopa iznosi 5%.
Porez po odbitku ne plaća se na dividende i udjele u dobiti koje su iskorišćene za uvećanje osnovnog kapitala poreskog obveznika.
Poreska oslobođenja - Novoosnovano pravno lice, u privredno nedovoljno razvijenim opštinama, koje obavlja proizvodnu djelatnost oslobođeno je plaćanja poreza na dobit za prve tri godine  od početka obavljanja djelatnosti. Novoosnovana poslovna jedinica u privredno nedovoljno razvijenim opštinama koja obavlja proizvodnu djelatnost, takođe se oslobađa od plaćanja poreza na dobit za prve tri godine od početka obavljanja djelatnosti srazmjerno učešću u ukupnoj ostvarenoj dobiti.
 Zakonom su  predviđene tri vrste poreskih olakšica, i to: 

po osnovu zapošljavanja novih radnika -  Poreskom obvezniku, koji u poslovnoj godini, na neodređeno vrijeme, a najmanje na dvije godine zaposli nove radnike, poreska osnovica se umanjuje za iznos bruto plate tih radnika, uvećanih za pripadajuće doprinose za obavezno socijalno osiguranje koje plaća poslodavac. Ova olakšica se primjenjuje godinu dana od dana zaposlenja novog radnika.
po osnovu ulaganja u hartije od vrijednosti (HOV) - Kada se prihodi od kapitalnih dobitaka od HOV ulažu u kupovinu novih HOV (ti se prihodi ne oporezuju), ukoliko su reinvestirani u periodu od 12 mjeseci od njihovog nastanka. Prihodi od prodaje HOV koje je poreski obveznik držao duže od dvije godine u svom portfelju, izuzeti su od oporezivanja.
za programske aktivnosti  nevladinih organizacija - Pravna lica osnovana kao nevladine organizacije oslobađaju se poreza na dobit do iznosa od 4.000 Eura, pod uslovom da tu dobit upotrijebe za ostvarivanje ciljeva zbog kojih su osnovana. Ova olakšica se utvrđuje rešenjem poreskog organa.

Izbjegavanje dvostrukog oporezivanja dobiti - Rezidentnom poreskom obvezniku, koji ostvari dobit izvan Crne Gore i koji plaća porez na tu dobit u drugoj državi, odobrava se poreski kredit u visini poreza na dobit plaćenog u toj državi. Poreski kredit ne može biti veći od iznosa koji bi se dobio primjenom važeće poreske stope koja se primjenjuje u Crnoj Gori.
Obračunavanje i plaćanje poreza na dobit - Poreski period za koji se obračunava porez na dobit je finansijska godina (kalendarska godina, osim u slučaju likvidacije ili otpočinjanja obavljanja djelatnosti u toku godine). 
Porez na dobit se obračunava nakon isteka finansijske godine ili drugog perioda utvrđivanja poreza, prema poreskoj osnovici ostvarenoj u tom periodu. 
Poreski obveznik, tokom godine, porez na dobit plaća u vidu mjesečnih akontacija, čiju visinu određuje na osnovu prijave poreza na dobit za prethodnu godinu. 
Akontacija se plaća do kraja tekućeg mjeseca za prethodni mjesec u visini 1/12 poreske obaveze za prethodnu godinu. 
Poreska prijava - Obveznik poreza na dobit je dužan da za period za koji se obračunava porez na dobit, nadležnom poreskom organu podnese poresku prijavu. Prijava se podnosi najkasnije u roku od tri mjeseca od isteka perioda za koji se obračunava porez.  U istom roku vrši se i uplata poreza iskazanog u prijavi.
5. POREZ NA DOHODAK FIZIČKIH LICA 
Obaveza plaćanja poreza na dohodak fizičkih lica uvedena je Zakonom o porezu na dohodak fizičkih lica (“Sl.list RCG br.65/01 i 37/04) koji je u primjeni od 1.jula 2002. godine, kao i propisima donesenim na osnovu njega. Izmjene navedenog zakona su izvršene u 2004. godini i odnose se na poreske stope i poreske olakšice.

Poreski obveznik - Obveznik poreza na dohodak je rezidentno, odnosno nerezidentno fizičko lice koje ostvari dohodak  iz izvora utvrdjenih Zakonom. Kada dva ili više fizičkih lica zajednički ostvaruju dohodak, poreski obveznik je svako od tih lica, srazmjerno udjelu u dohotku. 
Porez na dohodak ne plaćaju:
- članovi stranih diplomatskih misija u Crnoj Gori  i članovi njihovih domaćinstava, ako nijesu državljani Crne Gore;

- članovi konzularnih predstavništava kao i članovi njihovih domaćinstava, ako   nijesu državljani Crne Gore;

- funkcioneri i stručnjaci programa za tehničku pomoć Organizacije Ujedinjenih Nacija i njenih specijalizovanih agencija; 
- počasni konzuli stranih država, ali samo za primanja dobijena od države koja ih je imenovala za obavljanje funkcije počasnog konzula;

- funkcioneri, stručnjaci i administrativno osoblje medjunarodnih organizacija ako nijesu državljani Crne Gore ili nemaju prebivalište u Crnoj Gori.

Zakonom su od oporezivanja izuzeti sledeći prihodi:  pomoći zbog uništenja ili oštećenja imovine usled elementarnih nepogoda ili   drugih  vanrednih dogadjaja; naknade iz zdravstvenog osiguranja, osim naknade zarada;prihodi od nasledja i poklona;prihodi od igara na sreću i nagradnih igara, osiguranja stvari, života i imovine; organizovane socijalne i humanitarne pomoći; stipendije i krediti učenika i studenata;  otpremnine kod odlaska u penziju.
Pored navedenih prihoda Uredbom o određivanju iznosa prihoda na koje se ne plaća porez na dohodak fizičkih lica (Sl.list RCG, br. 1/06),  određeno je više vrsta prihoda koji su oslobođeni od plaćanja poreza na dohodak (topli obrok, dnevnice za službena putovanja , jubilarne nagrade, idr.).

Poreska osnovica - Osnovicu za plaćanje poreza na dohodak čini oporezivi dohodak.Oporezivi dohodak predstavlja razliku izmedju dohotka   i   priznatih rashoda (troškova ) koje je poreski obveznik imao pri njegovom ostvarivanju i očuvanju. 
Poreske stope - Godišnji porez na dohodak se izračunava primjenom sledeće poreske skale:
	Iznos oporezivog dohotka u €
	Iznos poreza u €

	do 785
	0%

	Od  785 do 2615
	0 € + 15% na iznos preko 785 €

	Od 2615 do 4577
	274€ + 19% na iznos preko 2615 €

	Preko 4577

	647 € +23% na iznos preko 4577 €


Izvori dohotka – Porez na dohodak plaća se na prihode ostvarene po osnovu: ličnih primanja; samostalne djelatnosti; imovine i imovinskih prava; kapitala i kapitalnih dobitaka. 
Oporezivanje ličnih primanja - Ličnim primanjima smatra se prihod koji poreski obveznik ostvari od zaposlenja i primanja koja su upodobljena sa radnim odnosom.Oporezivi prihod od ličnih primanja predstavljaju bruto primanja.
Porez na lična primanja obračunava, obustavlja i uplaćuje poslodavac, odnosno isplatilac tih primanja, prilikom svake isplate primanja, primjenom mjesečne poreske skale:
	Iznos oporezivog dohotka u €
	Iznos poreza u €

	do 65
	0%

	Od  65 do 218
	0 € + 15% na iznos preko 65 €

	Od 218 do 381
	22.9€ + 19% na iznos preko 218 €

	preko 381
	54.0€ +23% na iznos preko 381 €


Oporezivanje samostalne djelatnosti - Prihodom od samostalne djelatnosti smatra se prihod ostvaren od: privredne   djelatnosti,slobodnih zanimanja, profesionalnih i intelektualnih usluga,drugih samostalnih djelatnosti koje nijesu osnovna djelatnost poreskog obveznika, a povremeno se obavljaju radi ostvarivanja prihoda. Oporezivi prihod od samostalne djelatnosti predstavlja oporeziva dobit poreskog obveznika.
Akontacije  poreza na prihod od samostalne djelatnosti  se plaćaju mjesečno,  do kraja tekućeg mjeseca za prethodni mjesec u visini 1/12 poreske obaveze po godišnjoj  poreskoj prijavi za prethodnu godinu.

Akontacija plaćenog poreza po ovom osnovu smatra se kreditom u odnosu na obavezu po poreskoj prijavi.

Poreskim obveznicima koji ostvaruju prihode  od povremenih samostalnih djelatnosti priznaju se  standardni troškovi u iznosu 35% ostvarenih prihoda (ukoliko ne dokumentuje stvarne troškove), a poreska stopa iznosi 20%.

 Paušalno oporezivanje prihoda od samostalne djelatnosti - Poreskom obvezniku, čiji je ukupan promet u godini koja prethodi godini za koju se utvrdjuje porez (odnosno čiji je planirani promet kada počinje da obavlja djelatnosti) manji od 18.000 Eura, može se priznati da porez plaća u godišnjem paušalnom iznosu. 
Pravilnikom o paušalnom oporezivanju prihoda od samostalne djelatnosti je detaljno regulisano paušalno oporezivanje,  poreski obveznici su zavisno od vrste djelatnosti podijeljeni u 4 grupe, a svaka grupa je zavisno od visine  ostvarenog prometa razvrstana u 4 podgrupe.
Oporezivanje imovine i imovinskih prava - Prihodima od imovine i imovinskih prava smatraju se: prihodi ostvareni od izdavanja u zakup pokretne i nepokretne imovine, prihodi od vremenski ograničenog ustupanja autorskih prava, prava industrijske svojine i drugih imovinskih prava.
Poreska osnovica (oporezivi prihod) za plaćanje poreza na prihode od imovine i imovinskih prava predstavlja razliku izmedju ukupnog prihoda ostvarenog od izdavanja u zakup pokretne i nepokretne imovine, autorskih prava i prava industrijske svojine i ukupnih troškova nastalih u vezi ostvarivanja tih prihoda, u istom poreskom periodu.

Troškovima po osnovu imovine i imovinskih prava smatraju se stvarni troškovi nastali u vezi sa ostvarivanjem tih prihoda (ako su dokumentovani)  ili standardni  troškovi u visini 35% ostvarenih prihoda od imovine i imovinskih prava, osim za prihode od iznajmljivanja soba, apartmana i kuća za odmor putnicima i turistima, gdje standardni rashodi iznose 50% ostvarenih prihoda. 

Akontaciju poreza na prihode od imovine i imovinskih prava tokom godine obračunava, obustavlja i uplaćuje isplatilac prihoda (pravno lice ili preduzetnik), odnosno poreski obveznik  (kod neposrednog ostvarivanja prihoda ) pri svakoj naplati prihoda primjenom stope od 20% na oporezivi prihod.
Oporezivanje prihoda od kapitala - Prihodom od kapitala smatraju se: prihodi od kamata; udjeli u dobiti koje ostvare članovi uprave i zaposleni u novcu ili akcijama;prihodi od  korišćenja imovine i usluga od strane vlasnika i suvlasnika kapitala za njihove privatne potrebe.
Isplatilac prihoda od kapitala dužan je  da obračuna, obustavi i uplati  porez na prihod od kapitala istovremeno sa isplatom prihoda po stopi od 15%, osim za prihode od kamata koje ostvare nerezidenti (poreska stopa je 5%).

Oporezivanje prihoda od kapitalnih  dobitaka - Kapitalnim dobitkom smatra se prihod ostvaren prodajom nepokretnosti, udjela u imovini pravnih lica i hartija od vrijednosti (imovina), ako je prodaja izvršena u roku od dvije godine od dana kada je  imovina stečena. 
Oporezivi prihod po osnovu kapitalnog dobitka predstavlja razliku izmedju  prodajne  i nabavne cijene imovine, uskladjene sa rastom cijena na malo od dana sticanja do dana prodaje imovine.
Rezident plaća  porez istovremeno sa podnošenjem godišnje poreske prijave, a oporezivi prihod po osnovu kapitalnog dobitka uključuje se u poresku osnovicu u visini od 50%
Porez na kapitalne dobitke koje ostvaruje nerezident plaća se po odbitku po stopi od 15%.
Podnošenje godišnje poreske prijave - Obveznik  poreza na dohodak dužan je da, po isteku fiskalne godine, nadležnom poreskom organu podnese godišnju poresku prijavu, do kraja aprila  tekuće godine za prethodnu godinu.
Poreski obveznik sam obračunava porez na dohodak u poreskoj prijavi, primjenom progresivnih poreskih stopa na poresku osnovicu, s tim što se od ukupno obračunatog poreza odbija iznos poreza plaćenog u vidu akontacija po svim izvorima prihoda.

Ako je poreski obveznik tokom godine, u obliku akontacije platio više poreza nego što je dužan po poreskoj prijavi, više plaćeni porez vraća mu se na njegov zahtjev ili se uračunava u akontaciju za naredni poreski period.

Ko ne podnosi godišnju poresku prijavu -  Godišnju poresku prijavu ne podnosi poreski obveznik za dohodak ostvaren po osnovu: ličnih primanja po osnovu zarada zaposlenih, ako su ostvarena kod jednog poslodavca u istom obračunskom periodu; prihoda od drugih samostalnih djelatnosti koje nijesu osnovna djelatnost poreskog obveznika; prihoda od kapitala; prihoda od samostalne djelatnosti koji se paušalno oporezuju, a plaćene akontacije poreza smatraju se konačno utvrdjenim porezom po tom osnovu.
6. DOPRINOSI ZA OBAVEZNO SOCIJALNO OSIGURANJE
Obaveza plaćanja doprinosa za obavezno socijalno osiguranje je uređena sledećim zakonima: Zakonom o penzijskom i invalidskom osiguranju (Sl. List RCG br. 54/03, 39/04 i 79/04), u primjeni je od 1.1.2004.godine, Zakonom o zdravstvenom osiguranju (Sl. List RCG br. 39/04) u primjeni je od 10.6.2004.godine i Zakonom o doprinosima za socijalno osiguranje (Sl. List RCG br. 23/93..45/98), u dijelu koji se odnosi na doprinose za osiguranje od nezaposlenosti, čija su osnovna rešenja u primjeni od 1993. godine.

Navedenim zakonima uređena su sva pitanja koja se odnose na plaćanje doprinosa za pojedine vidove obaveznog socijalnog osiguranja (osiguranik, obveznik plaćanja, osnovica, visina stope, način uplate i dr.). Osnovno je pravilo da doprinose za obavezno socijalno osiguranje  plaća zaposleni (osiguranik) i poslodavac.

Osnovicu za obračun doprinosa čini bruto lično primanje, koje podrazumijeva neto lično primanje (zarada), porez i doprinose koje plaća zaposleni iz tog primanja

Stope doprinosa na lična primanja zaposlenih (zarade i dr.) su sledeće:
	 Vrsta doprinosa
	Obveznik plaćanja

	            Ukupno

	
	Osiguranik
	poslodavac
	

	Penzijsko i invalidsko osiguranje
	12 %
	9.6 %
	21.6 %

	Zdravstveno osiguranje
	7.5 %
	6 %
	13.5 %

	Osiguranje od nezaposlenosti

	0.5 %
	0.5 %


	1.0 %

	Ukupno:

	20.0 %
	16.1 %
	36.1 %


Doprinosi koje plaća preduzetnik - Preduzetnici (osiguranici samostalne djelatnosti) plaćaju doprinose za obavezno socijalno osiguranje po sledećim stopama: za penzijsko i invalidsko osiguranje 21.6%; za zdravstveno osiguranje 13.5%, i  za osiguranje od nezaposlenosti 1%.
Osnovicu za plaćanje doprinosa čine oporezivi dohodak od samostalne djelatnosti (neto prihod)  a koja ne može biti manja od prosječne zarade u Republici  za mjesec za koji se plaća doprinos.

Ograničenje za plaćanje doprinosa - Zakonom o penzijskom i invalidskom osiguranju je propisana najviša godišnja osnovica za plaćanje doprinosa za penzijsko i invalidsko osiguranje,  koja za 2006. godinu iznosi 18.070 €.
7. Porez na promet nepokretnosti
Obaveza plaćanja poreza na promet nepokretnosti (korišćenih a ne novih  nepokretnosti), uvedena je Zakonom o porezu na promet nepokretnosti ("Sl. list RCG", br. 69/03), koji je u primjeni od početka  2004. godine. Stopa poreza na promet nepokretnosti iznosi 2% od tržišne vrijednosti nepokretnosti (na promet novoizgradjenih nepokretnosti plaća se PDV po stopi od 17%). 
Oslobodjenja  od plaćanja poreza  odnose se na državne organe, organe jedinice lokalne uprave, kao i medjunarodne organizacije. Porez na promet nepokretnosti ne plaćaju fizička lica koja sa tim nepokretnostima rješavaju stambeno pitanje, a najviše do 20 m2 po članu domaćinstva. 
8. Porez na promet upotrebljavanih motornih vozila, plovnih objekata, vazduhoplova i letilica
Obaveza plaćanja poreza na promet upotrebljavanih motornih vozila, plovnih objekata, vazduhoplova i letilica, uredjena je Zakonom o porezu na promet upotrebljavanih motornih vozila, plovnih objekata, vazduhoplova i letilica ("Sl. list RCG", br. 55/03), koji je u primjeni od oktobra 2003. godine. 

Obveznik plaćanja ovog poreza je kupac, odnosno sticalac upotrebljavanog motornog vozila, plovnog objekta, vazduhoplova ili letilice, pod uslovom da se na njihov promet  ne plaća PDV. Poreska stopa iznosi 5% tržišne vrijednosti navedenih proizvoda.

Poreska oslobodjenja su krajnje reducirana i vezana su za nasledjivanje i davanje poklona  kod prvog naslednog reda. 
9. Porez na upotrebu putničkih motornih vozila,

    plovnih objekata, vazduhoplova i letilica
Obaveza plaćanja poreza na upotrebu putničkih motornih vozila, plovnih objekata, vazduhoplova i letilica uvedena je Zakonom o porezu na upotrebu putničkih motornih vozila, plovnih objekata, vazduhoplova i letilica ("Sl. list RCG", br. 28/04 i 37/04), koji je u primjeni od početka maja 2004. godine. Tarifa za plaćanje ovog poreza  na motorna vozila iznosi  od 15 do 150 € ( s tim što se za svaku godinu starosti umanjuje za 5% poreske obaveze, a najviše do 70%), za motocikle  od 10 do 200 €, za čamce i jahte od 5 do 400 € i za vazduhoplove i letilice od 1.000 do 5.000 €. 
10. Porez na premije osiguranja
Ovaj porez plaćaju osiguravajuća društva nezavisno od toga da li poslove osiguranja obavljaju lično ili preko svojih zastupnika. Poreska stopa iznosi 6% na premije od autoodgovornosti, a 3% na premije kasko osiguranja motornih vozila. Poreska obaveza se placa do 10-og u mjesecu, za prethodni mjesec. Obaveza plaćanja poreza na premije osiguranja uvedena je Zakonom o porezu na premije osiguranja ("Sl. list RCG", br. 27/04 i 37/04), koji je u primjeni od početka maja 2004. godine.  
12. REPUBLIČKE TAKSE (administrativne, sudske i registracione)
Obaveza plaćanja administrativnih taksa propisana je Zakonom o administrativnim taksama ("Sl. list RCG", br. 55/03 i 81/05). Visina republičkih administrativnih taksa odredjena je taksenom tarifom i zavisi od vrste radnje, odnosno akta koji podliježu plaćanju takse. 
Obaveza plaćanja sudskih taksa propisana je Zakonom o sudskim taksama ("Sl. list RCG", br. 76/05). Taksa se plaća za radnje i akte koji se preduzimaju u sudskom postupku. 
Visina sudske takse propisana je taksenom tarifom i zavisi od složenosti radnje koja se vodi u sudskom postupku.Visina taksene obaveze zavisi od vrste sudskog spora.
Registracione takse  - Obaveza plaćanja registracionih taksa propisana je Zakonom o privrednim društvima ("Sl. list RCG", br. 6/02). Ove takse  se naplaćuju pri registraciji privrednih društava kod Privrednog suda. Visina registracione takse se kreće od 1 – 50 € u zavisnosti od vste radnje i oblika društva koje je predmet registracije.
13. KONCESIONE NAKNADE
Koncesione naknade plaćaju se za korišćenje prirodnih dobara od opšteg interesa i javnih ovlaščenja, i to: naknada po osnovu korišćenja šuma, naknada za korišćenje rudnog blaga, naknada za korišćenje državnih puteva , naknada za korišćenje morskog dobra , ekološka naknada, naknada za priredjivanje igara na sreću. Obaveza plaćanja navedenih naknada uredjena je posebnim propisima (Zakonom o šumama, Zakonom o vodama, Zakonom o rudarstvu, Zakonom o morskom dobru, Zakonom o igrama na sreću, i dr.).
14. LOKALNI POREZI
Opstine, shodno ovlašćenjima iz Zakona o finansiranju lokalne samouprave ("Sl. list RCG", br. 42/03 i 44/03) i poreskim zakonima, mogu ostvarivati prihode po osnovu:

 - lokalnih poreza (porez na nepokretnosti, prirez porezu na dohodak fizičkih lica, porez na potrošnju, porez na firmu ili naziv,porez na neizgrađeno građevinsko zemljište;
- lokalnih taksa  (boravišne takse, administrativne takse i komunalne takse), i
- naknada (naknada za uređivanje građevinskog zemljišta, naknada za korišćenje građevinskog zemljišta).
Porez na nepokretnosti  - Oporezivanje nepokretnosti vrši se u skladu sa Zakonom o porezu na nepokretnosti ("Sl. list RCG", br. 65/01), koji je donijet krajem 2001. godine, a u primjeni je od januara 2003. godine, Uredbom o bližim kriterijumima i metodologiji za određivanje tržišne vrijednosti nepokretnosti ("Sl. list RCG", br. 23/03, 26/04 i 31/05) i Pravilnikom o sadržini izvještaja o plaćanju poreza na nepokretnosti (»Sl.list RCG«, br. 33/05). Stopa ovog poreza može iznositi od 0,08% do 0,80% tržišne vrijednosti nepokretnosti, a njenu visinu  utvrdjuje opština, prema svojim specifičnostima.
Prirez porezu na dohodak fizičkih lica - Ovaj porez uvodi lokalna samouprava svojim propisom na osnovu Zakona o finansiranju lokalne samouprave. Stopa prireza može iznositi do 13% za opstine, a za Glavni grad i Prestonicu do 15% osnovice koju čini porez na dohodak fizičkih lica.
Porez na potrošnju - Ovaj porez uvodi lokalna samouprava svojim propisom, na osnovu Zakona o finansiranju lokalne samouprave. Porez na potrošnju plaća se na promet alkoholnih i bezalkoholnih pića u ugostiteljskim objektima.
Stopa ovog poreza može iznositi do 3% za opštine, a za Glavni grad i Prestonicu do 5%. Obveznik ovog poreza je pravno ili fizičko lice koje pruža ugostiteljske usluge. Osnovicu za plaćanje poreza na potrošnju čini prodajna cijena pića u koju nije uključen porez na dodatu vrijednost i porez na potrošnju.

Porez na firmu ili naziv - Obveznik ovog poreza su pravna i fizička lica koja su obveznici poreza na dohodak fizičkih lica ili poreza na dobit pravnih lica i koja su registrovana za obavljanje djelatnosti.
Ovaj porez se plaća u godišnjem iznosu koji određuje lokalna samouprava, s tim što ne može biti veći od 300 € po svakoj firmi, odnosno nazivu.

Porez na igre na sreću i zabavne igre - Ovaj porez uvodi lokalna samouprava svojim propisom, na osnovu Zakona o finansiranju lokalne samouprave i posebnog zakona(. Posebnim zakonom uređuju se osnovni elementi (obveznik, osnovica i dr.), a lokalna samouprava svojim aktom propisuje visinu, način obračunavanja i plaćanja tog poreza.
Boravišna taksa - Obaveza plaćanja ove takse uređena je Zakonom o boravišnoj taksi ("Sl. list RCG", br.11/04 i 13/04).Visina boravišne takse moze se kretati u rasponu od 0,10 € do 0,80 €, u zavisnosti od vrste smještajnog objekta, obima povoljnosti i usluga koje se nude.
Obveznik plaćanja ove takse je lice koje izvan svog prebivališta koristi usluge smještaja u turističkom ili ugostiteljskom objektu.
Administrativne takse - Obaveza plaćanja lokalnih administrativnih taksa uređena je Zakonom o administrativnim taksama ("Sl. list RCG", 55/03 i 81/05), i propisom opštine. Obveznik plaćanja ovih taksa je lice po čijem se zahtjevu postupak pokreće, odnosno vrši radnja predviđena taksenom tarifom za lokalne administrativne takse.
Iznos lokalne administrativne takse ne može biti veći od iznosa takse koja se plaća za slične spise i radnje koji se vode pred republičkim organima uprave.

Komunalne takse( - Uređene su Zakonom o komunalnim taksama i naknadama ("Sl.list RCG", br.38/92, 30/93, 3/94, 27/94 i 45/98). Ovim zakonom propisane su vrste prava, predmeta i usluga na koje lokalna samouprava može uvesti lokalne komunalne takse. Obveznik plaćanja ovih taksa je korisnik prava, predmeta i usluga za čije je korišćenje propisano plaćanje lokalne komunalne takse.
Lokalne naknade - Obaveza plaćanja lokalnih naknada uredjena je Zakonom o građevinskom zemljištu ("Sl. list RCG", br.55/00) i Zakonom o putevima ("Sl. list RCG", broj 42/04). Ovim zakonom uvedena je obaveza plaćanja naknade za uređivanje gradskog građevinskog zemljišta i korišćenje gradskog građevinskog zemljišta.
( Do 1. januara 2006. godine primjenjivala se jedna poreska stopa od 17%. Od navedenog datuma u primjeni je snižena stopa od 7%.





( Do 2005. godine u primjeni su bile dvije stope. Na dobit do 100.000 € stopa je iznosila 15% i  na dobit preko 100.000 € stopa je iznosila 20%.








(  Predlog Zakona o porezu na igre na sreću i zabavne igre se nalazi u skupštinskoj proceduri.


( Predlog novog Zakona o lokalnim komunalnim taksama nalazi se u skupštinskoj proceduri

